Prezidentka Zuzana Čaputová udelila 3. marca 2023 podmienečnú milosť 31-ročnému mužovi, ktorý bol právoplatne odsúdený za zadováženie si a prechovávanie marihuany. 

Odsúdený zasadil tri rastliny marihuany, pričom návykovú látku ďalej nepredával, za čo mu bol udelený trest odňatia slobody vo výmere 7 rokov, pričom pôvodne mu prvostupňový súd uložil trest odňatia slobody vo výmere 10 rokov a 8 mesiacov. Z uloženého trestu k dnešnému dňu vykonal takmer 2 roky a 8 mesiacov, a to v prísnejšom, strednom stupni stráženia. 

Prezidentka pri posudzovaní žiadosti o milosť zohľadnila najmä skutočnosť, že odsúdený s návykovou látkou neobchodoval, okrem predmetného odsúdenia nebol súdne trestaný a viedol riadny život. V minulosti pracoval a doručené hodnotenie z ústavu na výkon trestu odňatia slobody je kladné. Vzhľadom na osobu odsúdeného, jeho správanie a spoločenskú nebezpečnosť jeho konania možno doposiaľ vykonaný trest odňatia slobody považovať za dostatočný. 
 
Prezidentka sa plne stotožňuje s myšlienkou, že drogovú trestnú činnosť je potrebné primerane postihovať. Je však nutné poukázať na skutočnosť, že v uvedenej trestnej veci právna úprava definuje pestovanie troch rastlín marihuany ako obzvlášť závažný zločin, teda úmyselný trestný čin s najvyššou mierou spoločenskej nebezpečnosti s dolnou hranicou trestnej sadzby najmenej desať rokov. Paradoxne sú mnohé násilné trestné činy, a to aj s následkom smrti, podľa Trestného zákona posudzované len ako zločiny, hoci miera ich spoločenskej nebezpečnosti a často aj spôsobený následok sú ďaleko závažnejšie. Aj v tomto kontexte sa preto javí ako nevyhnutné komplexné prehodnotenie súčasných trestných sadzieb a trestnej politiky štátu.

Prezidentka odpustila odsúdenému zo 7-ročného trestu odňatia slobody jeho nevykonaný zvyšok pod podmienkou, že štyri roky odo dňa udelenia milosti nespácha úmyselný trestný čin.  

Prezidentka pri udeľovaní milostí postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku. 

